O'zbekistonda uy-joy kommunal xizmat ko'rsatish sohasida 1,6 mlrd so'm talon-toroj qilingani aniqlandi

Uy-joy kommunal xizmat ko'rsatish sohasida 1,6 milliard so'm talon-toroj qilingani ma'lum bo'ldi. Bu haqda “O'zA” xabar berdi.
Ma'lum qilinishicha, Uy-joy kommunal xizmat ko'rsatish vazirligi huzuridagi Uy-joy fondi inspektsiyasi tomonidan mamlakatimizdagi qator uy-joy mulkdorlari shirkati faoliyati o'rganilgan. Natijada 20 ta uy-joy mulkdorlari shirkati tomonidan 37 ta holatda 1,6 milliard so'm mablag' maqsadsiz sarflangani yoki talon-toroj qilinganligi aniqlangan. Shundan 8 ta holatda qurilish-ta'mirlash ishlar hajmiga 451,8 million so'm qo'shib yozilgan. 5 ta holatda 508,2 million so'm kredit mablag'i maqsadsiz sarflangan yoki talon-toroj qilingan.
Qayd etilishicha, 16 ta holatda mulkdorlardan yig'ilgan 313,2 million so'm majburiy badal mablag'i maqsadsiz ishlatilgan yoki talon-toroj qilingani ma'lum bo'lgan. Qolaversa, 8 ta holatda 351,9 mln. so'mga teng boshqa huquqbuzarlik va kamchiliklarga yo'l qo'yilgan. Holat yuzasidan tegishli hujjatlar rasmiylashtirilib, huquqni muhofaza qilish organlariga taqdim etilgan.
Eslatib o'tamiz, avvalroq SSV tizimidagi klinikalardan birida 600 mln so'mga yaqin pul talon-toroj qilingani ma'lum bo'lgandi. Bundan tashqari, Toshkent viloyatidagi shifoxonada mansabdorlar qariyb 3 mlrd so'm pul talon-toroj qilgani haqida xabar berilgandi.